Die Groot dae | Die Joernaal van Kaalvoet
« Low level flying op die N12
highways en parking lots »
Die Groot dae
Januarie 12, 2010 deur Kaalvoet
Noudat ek terug in die tuig is, verlang ek terug na my vakansie van son, see, sand, koue witwyn en rock&roll. Ek was oral tussen Nelspruit en die Kaap, en af teen die kus tot by Buffelsbaai. Ek was selfs vir brekvis in die Hyde Park mall (gebakte ganseiers, ek belowe). Ek het wel besef dat al daai weelde my nie aanstaan nie, en dat ek wel, soos voorheen vermeld, 'n bietjie van 'n hippie is.
Mense hou verskillend vakansie. Ek persoonlik soek 'n week van sleg wees, en twee weke met baie kilo's. Ander mense bly tuis en maak hulle goed reg en nog ander mense drink groot hoeveelhede wyn vir ontspanning.
My Karoobra vertel altyd van een van hulle werkers wat geglo het Kersfees en Nuwejaar is op twee agtereenvolgende dae. Die man het glo sterk fles gevat op Kersfees, en dan alles vergeet tot Nuwejaar. Praat nou van 'n tydverdryf.
My broer vertel my egter, hy was op Lammersbaai saam pelle, en toe is hy deur na ons ouers toe op Struisbaai. Oppad soontoe stop hy op die plaas, net om seker te maak die beeste het water, en die wingerd staan regop, en tot sy verbasing werk die manne laat die stof staan. Ewe onseker oor die dag, amper soos die kerel hierbo, probeer hy toe uitvind wat aan die gang is.
"Nee meneer, toe ons wakker word na Nuwejaar, toe kan ons self 'ie sê watse dag 'it issie, toe begin ons maar werk."